作者:宋自遜
標題:沁園春
內容:歸去來兮，田園將蕪，雲胡不歸。既有詩千首，如斯者少，行年七十，從古來稀。地闕東南，天傾西北，人事何緣有足時。江湖上，轉不如前日，步步危機。石屏自有柴扉。佔海岸、潮頭岸一磯。喚綵衣孫子，攜壺挈榼，白頭翁媼，舉桉齊眉。身外聲名，世間夢幻，萬事一酲無是非。書來往，都不須長語，直寫心期。